N á v r h

  z á k o n 
 
   z ... 2009

o fluórovaných skleníkových plynoch a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

Základné ustanovenia

 § 1
Predmet úpravy

	Tento zákon upravuje povinnosti fyzických osôb a právnických osôb, ktoré nakladajú s fluórovanými skleníkovými plynmi,) výrobkami a zariadeniami, pôsobnosť orgánov štátnej správy a  zodpovednosť za porušenie povinností uložených týmto zákonom alebo osobitným predpisom.)

§ 2
Základné pojmy

Na účely tohto zákona sa rozumie
a) nakladaním s fluórovanými skleníkovými plynmi ich výroba, dovoz, vývoz, uvedenie na trh,) používanie,) zhodnotenie,) recyklácia,) regenerácia) a zneškodnenie,) 
b) výrobkom a zariadením predmet, ktorý obsahuje alebo na ktorého činnosť sa použije fluórovaný skleníkový plyn, alebo ktorý bol vyrobený za použitia fluórovaného skleníkového plynu 
c) nakladaním s výrobkami a zariadeniami ich výroba, dovoz, vývoz, uvedenie na trh, prevádzka, inštalácia, údržba, servis a zneškodňovanie,
d) chladiacim kontajnerom prepravný prostriedok tvoriaci úplne uzatvorený priestor, ktorý je špeciálne určený a uspôsobený na opakovanú prepravu tovaru s vlastným chladiacim alebo mraziacim agregátom.

 Povinnosti fyzických osôb a právnických osôb 
§ 3
Všeobecné ustanovenia

(1) Nakladať s fluórovanými skleníkovými plynmi alebo výrobkami a zariadeniami, môžu len fyzické osoby podnikatelia alebo právnické osoby, ak spĺňajú podmienky ustanovené týmto zákonom a osobitným predpisom.)  

	(2) Vlastník zariadenia je povinný určiť prevádzkovateľa) zariadenia; prevádzkovateľom zariadenia môže byť aj vlastník zariadenia. 

	(3) Vlastník zariadenia je povinný písomne oznámiť prevádzkovateľa zariadenia a každú zmenu prevádzkovateľa zariadenia príslušnému obvodnému úradu životného prostredia) (ďalej len „obvodný úrad“) najneskôr do 30 dní od jeho určenia podľa odseku 2.  

	(4) Na nakladanie s fluórovanými skleníkovými plynmi sa nevzťahuje osobitný predpis upravujúci odpadové hospodárstvo); to však neplatí ak ide o zneškodňovanie
a)	fluórovaných skleníkových plynov, ktoré nemožno recyklovať alebo regenerovať,
b)	odpadov vzniknutých z procesu recyklácie a regenerácie fluórovaných skleníkových plynov.

§ 4
Zamedzenie úniku fluórovaných skleníkových plynov

(1) Prevádzkovateľ stacionárneho zariadenia) je povinný zabezpečiť požiadavky podľa osobitného predpisu) a  zabezpečiť dodatočné opatrenia, aby nedochádzalo k nadlimitným únikom fluórovaných skleníkových plynov.

(2) Ustanovené limity únikov fluórovaných skleníkových plynov počas bežnej prevádzky zariadenia musí prevádzkovateľ stacionárneho zariadenia dodržiavať od  4. júla 2011.

(3) Prevádzkovateľ stacionárneho zariadenia je povinný zabezpečiť, aby bola vykonaná oprava stacionárneho zariadenia do 30 dní od zistenia úniku fluórovaných skleníkových plynov.  

(4) Prevádzkovateľ stacionárneho zariadenia je povinný zabezpečiť prístup ku všetkým rozoberateľným spojom.

	(5) Prevádzkovateľ mobilného zariadenia, ktoré slúži na chladenie tovarov pri preprave a obsahuje minimálne 3 kg fluórovaných skleníkových plynov vo forme chladiaceho média, je povinný minimálne raz za 12 mesiacov zabezpečiť, aby bola vykonaná kontrola úniku zo zariadenia pomocou vhodného prístroja a zistené úniky okamžite odstrániť, ak je to technicky možné. Uvedené neplatí pre motorové vozidlá a chladiace kontajnery, ktorých pravidelné stanovište sa nachádza mimo územia Slovenskej republiky.

§ 5
Evidencia a oznamovacia povinnosť

(1) Prevádzkovateľ zariadenia vedie evidenciu o fluórovaných skleníkových plynoch, výrobkoch a zariadeniach podľa osobitného predpisu.)

(2) Prevádzkovateľ zariadenia je povinný oznámiť príslušnému obvodnému úradu údaje o fluórovaných skleníkových plynoch, výrobkoch a zariadeniach každoročne, najneskôr do 30. januára nasledujúceho roku; obvodný úrad zasiela tieto údaje Ministerstvu životného prostredia Slovenskej republiky (ďalej len „ministerstvo“) každoročne, najneskôr do 15. marca nasledujúceho roku.

(3) Evidenciu o fluórovaných skleníkových plynoch, výrobkoch a zariadeniach ďalej vedie
a) výrobca,
b) dovozca, vývozca, distribútor,
c) odborne spôsobilá osoba.

	(4) Z evidencie musí byť zrejmé, akým spôsobom sa nakladá s fluórovanými skleníkovými plynmi, výrobkami alebo zariadeniami; záznamy sa uchovávajú najmenej päť rokov. 

	(5) Výrobca, dovozca, vývozca a distribútor sú povinní oznámiť ministerstvu prostredníctvom formulárov údaje o fluórovaných skleníkových plynoch, výrobkoch a zariadeniach každoročne, najneskôr do 30. januára nasledujúceho roku.

	(6) Odborne spôsobilá osoba, ktorá vykonáva činnosti uvedené v osobitnom predpise)  je povinná na základe evidencie oznámiť certifikačnému orgánu určenému ministerstvom údaje o fluórovaných skleníkových plynoch, výrobkoch a zariadeniach každoročne, najneskôr do 30. januára nasledujúceho roku.

	(7) Odborne spôsobilá osoba po vykonaní kontroly výrobku alebo zariadenia na únik podľa osobitného predpisu14) označí výrobok a zariadenie štítkom vykonanej kontroly na únik. 

§ 6
Odborná spôsobilosť na nakladanie s fluórovanými skleníkovými plynmi

	(1) Činnosti uvedené v osobitnom predpise16) môže vykonávať len fyzická osoba podnikateľ alebo právnická osoba, ktorá získala odbornú spôsobilosť na nakladanie s fluórovanými skleníkovými plynmi. Odborná spôsobilosť na nakladanie s fluórovanými skleníkovými plynmi sa preukazuje certifikátom o odbornej spôsobilosti na nakladanie s fluórovanými skleníkovými plynmi (ďalej len „certifikát o odbornej spôsobilosti“).

	(2) Certifikát o odbornej spôsobilosti je osobitnou podmienkou prevádzkovania živnosti podľa osobitného predpisu.)

(3) Certifikát o odbornej spôsobilosti získa fyzická osoba podnikateľ, ktorá
a) má osvedčenie o odborných znalostiach v príslušnej činnosti alebo zodpovedajúci certifikát v inom členskom štáte Európskeho spoločenstva,)
b) preukáže, že môže použiť technické prostriedky a vybavenie potrebné na vykonávanie činností uvedených v osobitnom predpise, 16)
c) preukáže písomnou formou, že vedie dokumentáciu pre činnosti na kontrolu úniku podľa osobitného predpisu) v elektronickej forme a predloží hlásenie o pohybe fluórovaných skleníkových plynov za predchádzajúci rok,
d) je bezúhonná.

	(4) Certifikát o odbornej spôsobilosti  pre fyzickú osobu podnikateľa obsahuje
a)   názov certifikačného orgánu,
b) meno, priezvisko, titul, dátum a miesto narodenia a miesto trvalého pobytu držiteľa certifikátu o odbornej spôsobilosti,
c) kategóriu certifikátu o odbornej spôsobilosti) a príslušné činnosti), ktoré je držiteľ certifikátu o odbornej spôsobilosti oprávnený vykonávať,
d)  číslo a dobu platnosti certifikátu o odbornej spôsobilosti,
e)  miesto a dátum vydania certifikátu o odbornej spôsobilosti a podpis udeľujúcej osoby,
f)  odtlačok pečiatky certifikačného orgánu.	

(5) Certifikát o odbornej spôsobilosti získa právnická osoba, ktorá
a) zamestnáva fyzické osoby, ktoré sú držiteľmi osvedčenia o odborných znalostiach alebo zodpovedajúceho certifikátu v inom členskom štáte Európskeho spoločenstva,
b) preukáže, že môže použiť technické prostriedky a vybavenie potrebné na vykonávanie činností uvedených v osobitnom predpise,16)
c) preukáže písomnou formou, že vedie dokumentáciu pre činnosti na kontrolu úniku podľa osobitného predpisu19) v elektronickej forme a predloží hlásenie o pohybe fluórovaných skleníkových plynov za predchádzajúci rok.

	(6) Certifikát o odbornej spôsobilosti pre právnickú osobu obsahuje
a) názov certifikačného orgánu,
b) obchodné meno a sídlo, a identifikačné číslo, ak je pridelené,
c) meno a priezvisko fyzickej osoby, číslo osvedčenia o odborných znalostiach a kategóriu20) a príslušné činnosti21), ktoré je  fyzická osoba, ktorú zamestnáva oprávnená vykonávať,
d) číslo a dobu platnosti certifikátu o odbornej spôsobilosti,
e) miesto a dátum vydania certifikátu o odbornej spôsobilosti a podpis udeľujúcej osoby,
f) odtlačok pečiatky certifikačného orgánu.

	(7) Doba platnosti certifikátu o odbornej spôsobilosti pre fyzickú osobu podnikateľa je tri roky a doba platnosti certifikátu o odbornej spôsobilosti pre právnickú osobu je jeden rok. Certifikát o odbornej spôsobilosti vydáva certifikačný orgán) určený ministerstvom.

	(8) Žiadosť o udelenie certifikátu o odbornej spôsobilosti podáva fyzická osoba podnikateľ alebo právnická osoba písomne certifikačnému orgánu určenému ministerstvom.

	(9) Žiadosť o udelenie certifikátu o odbornej spôsobilosti pre fyzickú osobu podnikateľa obsahuje
a) meno a priezvisko, titul, dátum a miesto narodenia, miesto trvalého pobytu, 
b) osvedčenie o odborných znalostiach na výkon príslušných činností,
c) kópiu dokladu o tom, že fyzická osoba vlastní alebo môže používať technické prostriedky a vybavenie potrebné na vykonávanie činnosti,
d) písomné prehlásenie o vedení dokumentácie pre činnosti na kontrolu úniku v elektronickej forme,
e) hlásenie o pohybe fluórovaných skleníkových plynov za predchádzajúci rok,
f) výpis z registra trestov. 

	(10) Žiadosť o udelenie certifikátu o odbornej spôsobilosti pre právnickú osobu obsahuje
a) obchodné meno a sídlo, právnu formu a identifikačné číslo, ak je pridelené,
b) zoznam fyzických osôb, ktoré právnická osoba zamestnáva a sú držiteľmi osvedčenia o odborných znalostiach na výkon príslušných činností
c) kópiu dokladu o tom, že právnická osoba vlastní technické prostriedky a vybavenie potrebné na vykonávanie činnosti,
d)  písomné prehlásenie o vedení dokumentácie pre činnosti na kontrolu úniku v elektronickej forme,
e)  hlásenie o pohybe fluórovaných skleníkových plynov za predchádzajúci rok.

	(11) Odborná spôsobilosť na nakladanie s fluórovanými skleníkovými plynmi je súhrn teoretických vedomostí, praktických skúseností a znalostí súčasného stavu techniky, všeobecne záväzných právnych predpisov a slovenských technických noriem upravujúcich oblasť fluórovaných skleníkových plynov a ak ide o kontrolu únikov aj písomné prehlásenie o vedení dokumentácie elektronickou formou.

	(12) Osvedčenie o odborných znalostiach vo vzťahu k spôsobilosti na výkon príslušnej činnosti podľa odseku 1 vydáva certifikačný orgán určený ministerstvom fyzickej osobe,  ktorá má zodpovedajúce kvalifikačné predpoklady, absolvovala teoretickú a praktickú výučbu a úspešne vykonala teoretickú a praktickú skúšku. Teoretickú a praktickú výučbu a teoretickú a praktickú skúšku osôb podľa odseku 1 organizuje hodnotiaci orgán) určený ministerstvom.

(13) Kvalifikačné predpoklady podľa odseku 12 sú
a) stredné odborné vzdelanie a oprávnenie získané podľa osobitných predpisov) v prípade osvedčení kategórie I a II) v súvislosti so stacionárnymi chladiacimi zariadeniami, klimatizačnými zariadeniami a tepelnými čerpadlami obsahujúcimi fluórované skleníkové plyny, 
b) ukončené základné vzdelanie v prípade osvedčení kategórie III a IV) v súvislosti so stacionárnymi chladiacimi zariadeniami, klimatizačnými zariadeniami a tepelnými čerpadlami obsahujúcimi fluórované skleníkové plyny,
c) stredné odborné vzdelanie a oprávnenie získané podľa osobitného predpisu) v prípade činností súvisiacich so stacionárnymi systémami požiarnej ochrany a hasiacimi prístrojmi obsahujúcimi fluórované skleníkové plyny,
d) stredné odborné vzdelanie a oprávnenie získané podľa osobitného predpisu) pri zbere fluórovaných skleníkových plynov z rozvodní vysokého napätia a zbere rozpúšťadiel na báze fluórovaných skleníkových plynov.
	
	(14) Žiadosť o overenie odbornej spôsobilosti na nakladanie s fluórovanými skleníkovými plynmi na získanie osvedčenia o odborných znalostiach podáva fyzická osoba písomne hodnotiacemu orgánu určenému ministerstvom. Fyzická osoba v žiadosti uvedie
a) meno, priezvisko, titul, dátum a miesto narodenia, miesto trvalého pobytu
b) kategóriu činnosti alebo príslušné činnosti, na ktoré žiada overenie odbornej spôsobilosti na získanie osvedčenia o odborných znalostiach.

	(15) K žiadosti o osvedčenie o odborných znalostiach fyzická osoba priloží
a) kópiu dokladu preukazujúceho požadovanú kvalifikáciu,
b) doklad alebo čestné vyhlásenie preukazujúce dĺžku odbornej praxe,
c) kópie oprávnení alebo poverení podľa správnej inžinierskej praxe.)

	(16) Náklady spojené s absolvovaním teoretickej a praktickej výučby a so skladaním skúšky uhrádza žiadateľ o osvedčenie o odborných znalostiach a náklady spojené s vydaním certifikátu o odbornej spôsobilosti uhrádza žiadateľ o vydanie certifikátu o odbornej spôsobilosti.

	(17) Za bezúhonného sa na účely tohto zákona považuje ten, kto nebol právoplatne odsúdený za úmyselný trestný čin alebo trestný čin, pri ktorom došlo k ohrozeniu života alebo zdravia ľudí alebo k ohrozeniu alebo poškodeniu životného prostredia; bezúhonnosť sa preukazuje  výpisom z registra trestov nie starším ako tri mesiace.

	(18) Osobitné predpisy), podľa ktorých je vykonávanie činností uvedených v odseku 1 viazané na splnenie ďalších podmienok, nie sú týmto zákonom dotknuté.

§ 7
Označovanie výrobkov a zariadení obsahujúcich fluórované skleníkové plyny

	(1) Výrobky a zariadenia obsahujúce fluórované skleníkové plyny, na ktoré sa vzťahuje osobitný predpis) a  tento zákon môžu byť uvedené na trh iba s označením, ktoré má požadovanú formu a spĺňa dodatočné požiadavky na označovanie výrobkov a zariadení obsahujúcich fluórované skleníkové plyny, ktoré sú ustanovené v osobitnom predpise.)

	(2) Informácie na výrobkoch a zariadeniach obsahujúcich fluórované skleníkové plyny uvádzaných na trh v Slovenskej republike musia byť uvedené v slovenskom jazyku.

Štátna správa
§ 8
Orgány štátnej správy 

	Štátnu správu podľa tohto zákona vykonáva
a) ministerstvo,
b) obvodný úrad,
c) Slovenská inšpekcia životného prostredia (ďalej len „inšpekcia“).

§ 9
Ministerstvo

Ministerstvo 
a)	je ústredným orgánom štátnej správy vo veciach nakladania s fluórovanými skleníkovými plynmi, výrobkami a zariadeniami,
b)	zhromažďuje údaje a vedie evidenciu o fluórovaných skleníkových plynoch, výrobkoch a zariadeniach, 
c)	určuje hodnotiaci orgán, ktorý zabezpečuje teoretickú a praktickú výučbu a organizáciu teoretickej a  praktickej skúšky na získanie osvedčenia o odborných znalostiach vo veciach nakladania s fluórovanými skleníkovými plynmi, výrobkami a zariadeniami,
d)	určuje certifikačný orgán, ktorý vydáva certifikáty o odbornej spôsobilosti.

§ 10
Obvodný úrad 

	Obvodný úrad 
a) vedie evidenciu prevádzkovateľov zariadení,
b) vedie evidenciu údajov o fluórovaných skleníkových plynoch, výrobkoch a zariadeniach oznámených prevádzkovateľom zariadenia a predkladá ich ministerstvu.

§ 11 
Inšpekcia 

(1) Inšpekcia vykonáva štátny dozor vo veciach nakladania s fluórovanými skleníkovými plynmi, výrobkami a zariadeniami, pri ktorom postupuje podľa základných pravidiel kontrolnej činnosti v štátnej správe.)

	(2) Pri výkone štátneho dozoru sú osoby vykonávajúce štátny dozor povinné preukázať sa písomným poverením orgánu, na pokyn ktorého vykonávajú dozor alebo služobným preukazom.

	(3) Prevádzkovateľ zariadenia je povinný umožniť orgánom štátneho dozoru prístup do priestorov, objektov a zariadení, na vyžiadanie predložiť dokumentáciu a poskytnúť pravdivé a úplné informácie súvisiace s nakladaním s fluórovanými skleníkovými plynmi, výrobkami a zariadeniami.

	(4) Osoby vykonávajúce štátny dozor sú oprávnené na náklady kontrolovaného subjektu odoberať vzorky fluórovaných skleníkových plynov na účel ich analýzy.

(5) Inšpekcia ukladá opatrenia na nápravu. 

Správne delikty
§ 12

			Správneho deliktu sa dopustí fyzická osoba podnikateľ alebo právnická osoba, ktorá
a) uvádza fluórované skleníkové plyny alebo výrobky a zariadenia na trh napriek zákazu a obmedzeniam podľa osobitného predpisu,) alebo uvádza na trh fluórované skleníkové plyny bez certifikátu o odbornej spôsobilosti alebo uvádza na trh fluórované skleníkové plyny osobám bez certifikátu o odbornej spôsobilosti,
b) neoznačí výrobky alebo zariadenia pri ich uvádzaní na trh podľa § 7 a podľa osobitného predpisu,32)
c) nesplní oznamovaciu povinnosť o fluórovaných skleníkových plynoch, výrobkoch alebo zariadeniach podľa § 5 ods. 2, 5 a 6 alebo nesplní oznamovaciu povinnosť voči Európskej komisii,)
d) nevedie alebo neuchováva evidenciu o fluórovaných skleníkových plynoch, výrobkoch alebo zariadeniach podľa § 5,
e) neoznámi prevádzkovateľa zariadenia obvodnému úradu podľa § 3 ods. 3,
f) vykonáva činnosť uvedenú v osobitnom predpise16) bez certifikátu o odbornej spôsobilosti alebo v rozpore s ním,
g) nevykonáva preventívne opatrenia proti únikom fluórovaných skleníkových plynov a nezabezpečí kontrolu zariadení na únik,14)
h) nezabezpečí vykonanie opravy po zistení úniku do 30 dní od zaznamenaného úniku podľa § 4 ods. 2,
i) nezabezpečí, aby strata chladiva neprevýšila ustanovené limity úniku,
j) nezabezpečí prístup k spojom podľa § 4 ods. 3,
k) nesplní povinnosť podľa § 11 ods. 4 a 5 a ak sa analýzou nepreukáže súlad  s deklarovaným fluórovaným skleníkovým plynom,
l) nevykoná opatrenia na nápravu podľa § 11 ods. 6. 

§ 13
(1) Správne delikty podľa § 12 prejednáva inšpekcia.

(2) Inšpekcia uloží pokutu do
a) 7000 eur za správne delikty uvedené v § 12 písm. b),c) a e),
b) 34 000 eur za správne delikty uvedené v § 12 písm. d),g),h),j) a k),
c) 99 600 eur za správne delikty uvedené v § 12 písm. a),f),i) a l).

(3) Inšpekcia pri rozhodovaní o výške pokuty podľa odseku 2 prihliada na závažnosť a rozsah porušenia povinnosti, na okolnosti, ktoré viedli k tomuto porušeniu a na čas trvania protiprávneho stavu. 

(4) Ak povinný v určenej lehote nevykoná opatrenia na nápravu, uloží sa mu ďalšia pokuta až do výšky dvojnásobku príslušnej hornej hranice pokuty.

(5) Konanie o uložení pokuty možno začať do jedného roka odo dňa, keď sa inšpekcia dozvedela o porušení povinnosti, najneskôr však do troch rokov odo dňa, keď k porušeniu povinnosti došlo. 

(6) Výnosy pokút sú príjmom Environmentálneho fondu.)

 Spoločné a prechodné ustanovenia

§ 14
Spoločné ustanovenia

Všeobecne záväzný právny predpis, ktorý vydá ministerstvo ustanoví podrobnosti o
a) limitoch únikov fluórovaných skleníkových plynov počas bežnej prevádzky,
b) forme oznamovania údajov, obsahu formulárov na oznamovanie údajov a obsahu štítkov vykonanej kontroly na únik,
c) postupe pri posudzovaní a overovaní odborných znalostí na nakladanie s fluórovanými skleníkovými plynmi, výrobkami a zariadeniami, postupe a spôsobe vydávania certifikátov o odbornej spôsobilosti, 
d) technických prostriedkoch a vybavení potrebných na vykonávanie činností uvedených v osobitnom predpise.16)

§ 15
Prechodné ustanovenia

Do času, kým fyzické osoby podnikatelia alebo právnické osoby nezískajú odbornú spôsobilosť podľa § 6 im môže certifikačný orgán na základe žiadosti vydať dočasný certifikát o odbornej spôsobilosti. Dočasný certifikát o odbornej spôsobilosti sa môže vydať len fyzickej osobe podnikateľovi,) ktorá je držiteľom osvedčenia o odbornej spôsobilosti na nakladanie s látkami poškodzujúcimi ozónovú vrstvu) alebo  právnickej osobe,37) ktorá zamestnáva fyzické osoby, ktoré sú držiteľmi osvedčenia odbornej spôsobilosti na nakladanie s látkami poškodzujúcimi ozónovú vrstvu. 

Čl. II 

Zákon č. 401/1998 Z. z. o poplatkoch za znečisťovanie ovzdušia v znení zákona č. 161/2001 Z. z., zákona č. 553/2001 Z. z., zákona č. 478/2002 Z. z., zákona č. 525/2003 Z. z., zákona č. 587/2004 Z. z., zákona č. 571 /2005 Z. z., zákona č. 203/2007 Z. z., zákona č. 529/2007 Z. z. a zákona č. 515/2008 Z. z. sa mení a dopĺňa takto: 

	V § 5 ods. 3 sa na konci bodka nahrádza bodkočiarkou a pripájajú sa tieto slová: „rozhodnutie o zastavení konania sa v takomto prípade iba vyznačí v spise.“.

Čl. III

	Zákon č. 478/2002 Z. z. o ochrane ovzdušia a ktorým sa dopĺňa zákon č. 401/1998 Z. z. o poplatkoch za znečisťovanie ovzdušia v znení neskorších predpisov (zákon o ovzduší) v znení zákona č. 245/2003 Z. z., zákona č. 525/2003 Z. z., zákona č. 541/2004 Z. z., zákona č. 572/2004 Z. z.,  zákona č. 587/2004 Z. z., zákona č. 725/2004 Z. z., zákona č. 230/2005 Z. z., zákona č. 479/2005 Z. z., zákona č. 532/2005 Z. z., zákona č. 571/2005 Z. z., zákona č. 203/2007 Z. z., zákona č. 529/2007 Z. z. a zákona č. 515/2008 Z. z. sa mení a dopĺňa takto:
1. § 18  sa dopĺňa odsekom 11, ktorý znie:
   „(11) Používanie regulovaných výrobkov podľa odseku 6 v zariadeniach s podprahovou spotrebou rozpúšťadla možno nahradiť plnením požiadaviek podľa vykonávacieho predpisu [§ 41 ods. 1  písm. a) a i)] určených pre zariadenia s najnižšou prahovou spotrebou rozpúšťadiel. Prevádzkovateľ zariadenia oznamuje príslušnému orgánu ochrany ovzdušia termín zmeny spôsobu zabezpečovania obmedzovania emisií prchavých organických zlúčenín.“.                    
2. V § 29 sa písmeno o) dopĺňa  bodom 11, ktorý znie:
  „ 11. zabezpečovaní požiadaviek na obmedzovanie emisií organických zlúčenín zo zdrojov a zariadení, v ktorých sa používajú organické rozpúšťadlá, v trojročných intervaloch.“. 
3. V § 38  ods. 3 písm. a)  sa slová „§19 ods.1 písm. d),e),k),l),n),p),r),s), a u)“ nahrádzajú slovami „§19 ods.1 písm. d),e),k),l),n),p),r),s),u) a v)“.

4. V § 38 ods. 5 sa slová „§19 ods.1 písm. d),e),k),l),n),p),s), a u)“ nahrádzajú slovami „§19 ods.1 písm. d),e),k),l),n),p),s),u) a v)“.

Čl. IV

	Tento zákon nadobúda účinnosť 1. augusta 2009.